1Pahari handiai! Ela lalau are bitin keton je handak manjadi guru. Keton katawan itah je manjadi guru te akan mananggong hukum je labih babehat bara oloh beken. 2Itah samandiai uras mawi kasalan. Tapi oloh je dia puji mawi kasalan hapan kare auhe, jete oloh je tinduh-barasih, je tau toto mahaga arepe. 3Amon itah mangkepan peteng tali nyaman kuda mangat ie manumon kahandak itah, maka itah tau mangamburi hapus bitin kuda te. 4Tau kea induan kapal akan indu sonto. Aloh kapal te taloh je kalote kahaie tuntang imbit awi riwut je paham, tapi ie ingamburi awi pahipit je korik toto, manumon kahandak tukang kamburi. 5Kalote kea dengan jelan itah; aloh jelan itah te korik, tapi ie tau manyombong arepe tahiu kare hal je hai. Tau inirok kea kapaham kalombah himba je tau ingehu awi apui je korik toto! 6Jela sama dengan apui. Intu bitin itah, ie sama kilau asal kare taloh papa je tau manatai kapapa akan hapus bitin itah. Hapan apui je induan bara naraka, ie mangehu hapus pambelom itah. 7Kakare macam meto basiak, burong, meto je manyalantar tuntang lauk tau impalinek, tuntang jari kea impalinek awi olon. 8Tapi jelan kalunen dia olih impalinek awi eweh bewei. Jela te papa tuntang dia olih inguasa; kontep awi pulih je mampatei. 9Itah mangguna jete hapan manyewut tarimakasih akan Tuhan tuntang Bapa itah, tapi hapan jete kea itah manyapa sama arep itah olon, je jari injapa awi Hatalla manamunan ampin Hatalla. 10Bara nyame jete kea auh tarimakasih tuntang kea kare auh sapa. Sapunae dia tau kalote! 11En aton tahasak danum je mampalua danum batawah tuntang danum bapait bara tahasak jete kea? 12Pahari handiai, batang ara dia tau mampalembut bua sikon, tuntang upon anggor dia tau mampalembut bua ara. Tahasak danum je bakahing dia tau kea mampalua danum batawah. 13Amon aton oloh hong marak keton je pintar-harati tuntang bahalap ateie, keleh ie mamparahan jete hapan pambelom je bahalap tuntang malalus kare hal je bahalap je impahayak awi karandah atei tuntang kapintar kaharati. 14Tapi amon keton pangabehu, pehe atei, tuntang manirok kare taloh handiai akan arep kabuat, ela keton tama-tamam dengan kapintar-kaharati je kilau te, basa tagal jete keton mamalsu barita je bujur bara Hatalla. 15Kapintar kaharati je macam te dia ie lembut bara sorga. Ie lembut bara kalunen, bara kipen kalunen, tuntang bara setan! 16Hong kueh aton kahiri tuntang sipat je mingat arep kabuat, hong hete kea aton karidu tuntang sepsimpan kare gawi je papa. 17Tapi oloh je mingkes kapintar kaharati je bara sorga, sola-solake iete oloh je barasih, limbah te ie rajin damai, bajenta, tuntang panumon. Ie kontep dengan sinta-asi tuntang mampalua kare gawi je bahalap. Ie dia mamihak tuntang dia pura-pura. 18Kahalap te puna bua bara paung kadamai je inawor awi oloh je sinta kadamai!
bjn_Latn